โลกตัดขาดแบงก์อิหร่าน
บล็อกระบบสื่อสารกับธนาคารพาณิชย์อิหร่านทั้งหมดแล้วโพส
17 มี.ค. 2555

บล็อกระบบสื่อสารกับธนาคารพาณิชย์อิหร่านทั้งหมดแล้วโพส
ตัดขาดระบบสื่อสารกับธนาคารพาณิชย์อิหร่าน ไม่สามารถทำธุรกรรมเชื่อมต่อกับโลกได้ กดดันเลิกโครงการนิวเคลียร์
สมาคมโทรคมนาคมด้านการเงินระหว่างธนาคารทั่วโลก (สวิฟต์) ในเบลเยียม ซึ่งเป็นองค์การให้บริการการติดต่อสื่อสารด้านธุรกรรมการเงินของธนาคารพาณิชย์ระหว่างธนาคารทั่วโลก ได้เริ่มการสกัดการติดต่อสื่อสารธนาคารพาณิชย์ต่างๆ ของอิหร่านแล้ว ซึ่งจะทำให้ธนาคารในอิหร่านไม่สามารถติดต่อทำธุรกรรม ผ่านระบบได้นับเป็นมาตรการกดดันครั้งสำคัญไม่ให้อิหร่านเดินหน้าในการพัฒนานิวเคลียร์ 
สวิฟต์ ระบุว่าได้บล็อกธนาคารพาณิชย์ของอิหร่าน 30 แห่ง จากการใช้บริการของสมาคม ซึ่งจะส่งผลกระทบต่อการค้าในอุตสาหกรรมน้ำมันอิหร่านอย่างรุนแรง และส่งผลกระทบต่อประชาชนในอิหร่านอย่างหนัก โดยจะไม่สามารถรับเงินผ่านการโอนจากญาติในต่างประเทศได้ด้วย
ความเคลื่อนไหวของสวิฟต์ในครั้งนี้เป็นส่วนหนึ่งของแรงกดดันจากโลกตะวันตก เพื่อบีบบังคับอิหร่านให้ถอยหลังออกจากโครงการพัฒนาอาวุธนิวเคลียร์ แม้ว่าอิหร่านจะปฏิเสธว่าโครงการนิวเคลียร์ที่มีอยู่นั้นเป็นโครงการเพื่อสันติเท่านั้นไม่ได้มีความตั้งใจพัฒนาอาวุธร้ายแรงแต่อย่างใด
สวิฟต์ระบุว่า ความเคลื่อนไหวของสมาคมครั้งนี้เป็นผลจากมาตรการคว่ำบาตรทางการเงินต่ออิหร่านโดยสหภาพยุโรป ที่บีบให้สวิฟต์จำเป็นต้องตัดการให้บริการระบบแก่ธนาคารพาณิชย์ในอิหร่าน โดยจะเริ่มในวันเสาร์นี้ 
ทั้งนี้ ระบบเครือข่ายธนาคาร ของสวิฟต์ ถือเป็นเครือข่ายที่ไว้ใจได้ และได้รับการไว้วางใจจากธนาคารทั่วโลก 
อย่างไรก็ตาม ในขณะนี้ยังไม่มีท่าทีตอบโต้จากรัฐบาลอิหร่าน กระนั้น ผู้เชี่ยวชาญด้านการเงินการธนาคารระบุว่าแม้อิหร่านจะถูกตัดขาดจากเครือข่าย แต่อิหร่านก็จะหาวิธีการขายน้ำมันได้ต่อไปแม้จะไม่มีสวิฟต์ก็ตาม
กระนั้น ที่ผ่านมาอิหร่านยังสามารถทนต่อแรงกดดันดังกล่าวได้ดีเนื่องจากราคาน้ำมันโลกที่ปรับสูงมากขึ้น และความต้องการน้ำมันโลกก็เพิ่มขึ้นอย่างต่อเนื่อง โดยในปัจจุบัน อิหร่านเป็นผู้ส่งออกน้ำมันรายใหญ่อันดับ 3 ของโลก โดยคิดเป็นถึง 3.5 ล้านบาร์เรลต่อวัน หรือคิดเป็น 4% ของน้ำมันที่บริโภคทั่วโลก 
เมื่อปีที่แล้ว อิหร่านมีรายได้จากการขายน้ำมันมากถึง 1 แสนล้านเหรียญสหรัฐ (ราว 3 ล้านล้านบาท) เมื่อเทียบกับเพียง 2 หมื่นล้านเหรียญสหรัฐ (6 แสนล้านบาท) เมื่อ 10 ปีก่อน